**De dor**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă-nveșmântez cu tine-n gând

Ca-n mine, în delir să te stârnești,

Să-mi vezi iubirea dând în floare,

Cum umblă-nfiorată în calești,

Și cum te caută prin constelații

Să îți așeze stele-n diademă,

Să-ti dea divin în mii de palpitații,

Ca un pulsar vrăjit de crizantemă.

Cuprinde-mi dorul ce aleargă,

Leagă-l mai strâns la tine-n păr,

Mai piaptănă-l în miez de noapte,

Mai mușcă-l ziua ca pe-un măr,

Și strânge-mi frunzele uscate

Din ochi de foc, înlăcrimați,

Oriunde-ai fi, chiar și departe,

În rugă ei te așteaptă, vinovați.

De ai să cerni uitarea de păcate,

Din univers aștept ca să cobori,

Să retrăim târziul într-o noapte,

Să dăm binețe zorilor în zori,

În frenezii tristețea să o frângem

Când ai să curgi topindu-te în rime,

Iar paradisu-n noi să îl răsfrângem

Cu mlădieri șoptite, heruvime .